4. Nəqliyyat səviyyəsi;
5. Seans səviyyəsi;
6. Təqdimatlar (nümayiş) səviyyəsi;
7. Tətbiq səviyyəsi.

Fiziki səviyyə OSI mdelində ən aşağı səviyyədir və bilavasitə, verilənlər selinin ötürülməsi üçün nəzərdə tutulmuşdur. Bu səviyyə elektrik və ya optik siqnalların kabel və ya padioefirə ötürülməsi, eləcə də onların qəbul edilməsi və rəqəmsal siqnalların kodlaşdırılması metodlarına uyğun olaraq bitlərə çevrilməsini təmin edir. Başqa sözlə, bu səviyyə şəbəkə qurğuları arasında interfeys rolu oynayır. Konsentratorlar və siqnal təkrarlayıcıları bu səviyyədə işləyir.

Fiziki səviyyənin funksiyaları şəbəkəyə qoşulan bütün qurğuların hamısında reallaşdırılır. Kompüter tərəfdən fiziki səviyyə funksiyaları şəbəkə adapteri və ya ardıcıl portla yerinə yetirilir. İki sistem arasındakı fiziki, elektrik və mexaniki interfeyslər fiziki səviyyəyə aiddir. Verilənlərin ötürülməsi mühitinin müxtəlif tipləri hesab edilən burulmuş naqillər cütü, optik telli kabellər, koaksial kabellər və verilənlərin ötürülməsi üçün istifadə edilən peyk rabitə kanalları, bilavasitə, fiziki səviyyə ilə işləyir. V35, RS-232 və RS-485, RJ-11, RJ-45 kimi adlandırılan tipik səbəkə interfeysləri, həmçinin, AUI və BNC kimi ayırıcılar bilavasitə fiziki səviyyəyə aiddir.

Fiziki səviyyədə siqnalların ötürülməsi üçün müxtəlif protokollardan istifadə edilir.

Fiziki səviyyə - şəbəkə kompüteri ilə diskret siqnalları ötürən mühit arasında interfeys təşkil edir. Bu səviyyədə informasiya vahidi kimi qəbul edilmış bitlər ardıcıllığı abonent kanalları ilə ötürülür. Fiziki kanalların köməyi ilə ötürmə prosesinin özünü idarə etmək üçün verilənləri saxlayan kadrın əvvəli və sonu olur və bunlar qeyd edilir. Həmçinin, müəyyən təbiətli siqnalın formalaşması və qəbulu təşkil edilir. Fiziki səviyyənin standartları (X21 və X21bis) təlimatların tələblərinə uyğun hazırlanır. Bu təlimatların köməyi ilə texniki və prosedur xarakteristikalar müəyyən olunur ki, bunlar vasitəsilə fiziki birləşdirmələrin aktivləşdirilməsi həyata keçirilir.

Kanal səviyyəsi - şəbəkələrin fiziki səviyyədə qarşılıqlı əlaqələrinin təmin edilməsi və baş verə biləcək səhvlərə nəzarət edilməsi üçün nəzərdə tutulmuşdur. Kanal səviyyəsi fiziki səviyyədən alınan verilənləri kadrlara yerləşdirir, lazım olanda səhvləri düzəldir (zədəli kadrlar üçün təkrar sorğu formalaşdırır) və şəbəkə səviyyəsinə göndərir. Kanal səviyyəsi bir və ya bir neçə fiziki səviyyə ilə qarşılıqlı əlaqədə ola bilər və belə qarşılıqlı əlaqələrə həm nəzarəti həyata keçirə, həm də onları idarə edə bilər.

İEEE 802 spesifikasiyası bu səviyyəni iki alt səviyyəyə bölür: MAC (media access control) və LLC (logical link control) alt səviyyələri. MAC (media access control) alt səviyyəsi bölüşdürülən fiziki səviyyələrə müraciətləri tənzimləyir. LLC (logical link control) alt səviyyəsi isə şəbəkə səviyyəsinə xidməti təmin edir. Aşağıdakı sxemlərdə alt səviyyədə (LLC) məntiqi kanalın idarə edilməsi strukturu və (MAC) mühitdə müraciətin idarə olunması protokolunun formatı verilmişdir.

LLC səviyyəsinin yaradılması ilə əlaqədar OSI modelində IEEE komitəsi 802 standartını iki səviyyəyə ayırdı:

• Məntiqi kanalın idarə edilməsi (Logical Link Control – LLC);

• Mühitdə müraciətin idarə olunması (Media Access Control – MAC).

LLC səviyyəsinin müxtəlif növləri vardır. Buna baxmayaraq, mütəxəssislər belə qərara gəlmişlər ki, təcrübədə kadrların etibarlı ötürülməsində LLC səviyyəsi özünü doğrultmamışdır.

Kommutatorlar, körpülər və bir sıra digər qurğular kanal səviyyəsinin protokolları ilə idadə olunur.