GİRİŞ

Hörmətli oxucu!

Sürətlə inkişaf edən müstəqil dünyada informasiya texnologiyalarının inkişafı bir zərurətə çevrilmişdir. Bu gün təhsil sistemində yeni forma və metodlardan istifadə etmə, xüsusilə, zəruridir. Hazırda hər bir şagird və tələbə sadə kompüter biliyindən daha irəli gedərək yeni texnologiyalardan düzgün istifadə etmək və ətraf aləmdə gedən dəyişikliklər və cəmiyyətdəki sosial proseslərə öz münasibətini ifadə etməyi bacarmalıdır.

Kompüter texnologiyası böyük sürətlə inkişaf edərək elmi-texniki, iqtisadi tərəqqi və ictimai-siyasi münasibətlərin inkişafetdirici qüvvəsinə çevrilmişdir. Kompüter texnikasının tətbiqi iqtisadiyyatda istehsal texnologiyasının kökündən dəyişməsi, əmək məhsuldarlığının artması və insanların əmək şəraitinin yaxşılaşmasına səbəb olur. Kompüter texnologiyası, həmçinin, qlobal informasiya mühitinin yaradılması, informasiyanın əmtəəyə çevrilməsi, informasiya və bilik bazarının yaradılması və inkişafı, təhsil sisteminin təkmilləşdirilməsi və beynəlxalq, milli və regional səviyyədə informasiya mübadiləsi sistemlərinin imkanlarının genişləndirilməsi hesabına cəmiyyətin peşə və ümumi mədəniyyət səviyyəsinin artmasında aparıcı rol oynayır. Hazırki modul 4 təlim nəticəsindən ibarətdir:

Birinci təlim nəticəsi virtual ünsiyyət proqramlarının funksiyaları və onlardan istifadə qaydalarını özündə birləşdirir.

İkinci təlim nəticəsi isə virtual mühitdə məlumatları idarə edir, onları yadda saxlayır və internetin imkanlarından istifadə edərək məlumatları paylaşır.

Üçüncü təlim nəticəsi elektron informasiya sistemlərinin imkanlarından istifadəni özündə ətraflı şəkildə əks etdirir.

Dördüncü təlim nəticəsində isə sənədlər hazırlanarkən müvafiq proqramların imkanlarından istifadə və tətbiqi özündə birləşdirir.

Hər bir təlim nəticəsi üzrə qiymətləndirmə meyarlarının məzmunu açıqlanmış, verilən məzmunu möhkəmləndirmək üçün “Sərbəst iş üçün tapşırıqlar” və təhsilalanın məzmunu hansı səviyyədə qavradığını qiymətləndirmək üçün “Qiymətləndirmə (nəzəri, praktiki, bacarıqlar və modul)” bölməsi verilmişdir.

Bu modulu öyrəndikdən sonra siz virtual mühitdə istifadə olunan proqramların imkanlarından rahat şəkildə istifadə edə biləcəksiniz.

Əziz təhsilalanlar! Unutmayın ki, gələcək işinizin yüksək səviyyədə qurulmasının açarı sizə verilən materialların həm nəzəri, həm də praktik mənimsənilməsindən çox asılıdır.

Bu modulun ilk peşə-ixtisas təhsili müəssisələrində dərs vəsaiti kimi istifadə edilməsi məqsədəuyğun və əhəmiyyətli hesab edilir.