Elektron lövhə - tədris prosesinin müəllim və şagirdin aktivliyi şəraitində aparılmasını təmin edən bir qurğudur. Ona bəzən “ağıllı lövhə” də deyirlər. Elektron lövhə vasitəsilə dərs prosesini maraqlı, məzmunlu, rəngarəng və daha dolğun şəkildə qurmaq mümkündür. Elektron lövhə vasitəsilə qurulmuş dərslər şagirdi işləmək, düşünmək, tədqiqatçılıq, yaradıcılıq, tənqidi və yaradıcı təfəkkürün inkişafına şövq edir. Bu lövhədə bütün əməliyyatları elektron lövhənin sensorlu, yəni hissiyyatlı səthinə xüsusi qələm və ya barmaqla yavaşca toxunmaqla interaktiv rejimdə aparmaq olar. “Ağıllı” lövhənin üzərində aparılan bütün əməliyyatlar, dərsin gedişatı, hazırlanmış şablonlar və modelləri kompüterin daimi yaddaşında saxlamaq və dəfələrlə istifadə etmək rahatdır. Belə imkanlar müxtəlif səbəbdən dərsləri buraxan və ya təlimdən geri qalan şagirdlər üçün xüsusi əhəmiyyətə malikdir. Yəni şagird iştirak edə bilmədiyi dərsin elektron variantı ilə sonradan tanış olur və ya həmin materialı tam qavrayana kimi təkrar-təkrar kompüterdə izləyir.

Elektron lövhənin üstün cəhətlərindən biri də onda animasiya effektinin yaradılmasıdır; dərs nümunələri hərəkətli şəkillər və obyektlərlə zənginləşdirilir (Şəkil 1.19).

Şəkil 1.19. Elektron lövhə
Şəkil 1.20. Sensor panel

Sensor panel - noutbuklarda istifadə olunan sensor panel və ya taçpaddır (ing. touchpad – sensor sahə). Sensor panelindən barmağı qurğunun səthində hərəkət etdirməklə kursorun ekranda hərəkətini təmin etmək üçün istifadə olunur (Şəkil 1.20).