Bu əmr fayllar və qovluqlar haqqında daha tam informasiya verir.

Külçə (Tiles, Плитка) - fayl və qovluqların nişanlarını adi halda olduğu kimi əks etdirir, eləcə də faylların tipi və həcmi göstərilir.

Faylların düzülüş qaydasını istifadəçi özü də tənzimləyə bilər (çeşidləmə apara bilər). Bələdçi pəncərəsinin sağ hissəsində fayllar və qovluqlardan boş olan yerdə siçan göstəricisinin sağ düyməsini vurduqda Çeşidləmə (Sort by, Сортировать) əmrini görmək mümkündür. Çeşidləmə variantları aşağıdakılardır: Ad (Name, Имя), Dəyişmə vaxti (Date modified, Дата изменения), Tip (Type, Тип), Ölçü (Size, Размер).

Bələdçi vasitəsilə fayllar və qovluqlarla köçürmə, yerdəyişmə, adın dəyişilməsi və ləğv edilməsi kimi müxtəlif əməliyyatlar aparıla bilər. Bələdçi proqramının əsas xüsusiyyətlərindən biri bir neçə obyektlə eyni zamanda işləmək imkanının olmasıdır. Bunun üçün əvvəlcə lazımi obyektlər klaviaturanın Ctrl düyməsilə basılı halda seçilməlidir.

Adətən obyektin köçürülməsi və ya yerinin dəyişdirilməsi əməliyyatı analoji olaraq həyata keçirilir. Fərq ondadır ki, köçürmə zamanı obyekt yerində qalır, onun surəti isə başqa yerdə yerləşdirilir. Obyektin yerinin dəyişdirilməsi zamanı isə obyekt köhnə yerdən silinərək yeni yerə yerləşdirilir.

Obyektin köçürülməsi və ya yerinin dəyişdirilməsi zamanı yerinə yetirilən əməliyyatların ümumi alqoritmi aşağıdakı kimidir:

Bələdçi proqramın pəncərəsinin sağ hissəsində köçürülməsi və ya yerinin dəyişdirilməsi tələb olunan fayl və ya qovluq seçilir.

Bələdçi proqramının pəncərəsinin sol hissəsində (qovluqlar ağacı olan hissə) siçan göstəricisini qovluqlardan sol tərəfdə yerləşən üçbucaqlara vuraraq (qovluğun üzərinə vurmaq lazm deyil) obyektin köçürülməsi və ya yerinin dəyişdirilməsi tələb olunan qovluq tapılır (qovluğun adı pəncərənin sol tərəfində görünməlidir).

Əgər istifadəçi bir neçə fayl və ya qovluğun köçürülməsi və ya yerinin dəyişdirilməsini həyata keçirmək istəyirsə, lazımi obyektləri Ctrl düyməsini saxlamaqla seçməlidir.

Siçan göstəricisini seçilmiş fayl və ya qovluqlardan birinin üzərinə qoyub sağ düyməni basıb saxlayaraq Bələdçi proqramının pəncərəsinin sol hissəsindəki qovluğun nişanı üzərinə sürüşdürmək lazımdır. Köçürülməsi və ya yerinin dəyişdirilməsi tələb olunan qovluq seçildiyi zaman göstəricini buraxmaq lazımdır.

Siçan düyməsini buraxdıqdan sonra kontekst menyusu əmələ gələcək.

Kontekst menyusundan hansı əməliyyatın yerinə yetirilməsi tələb olunursa (Köçürmək, Copy here, Копировать və ya Yerin dəyişmək, Move here, Переместить) onu seçmək lazımdır.

Bələdçi proqramının pəncərəsinin sol hissəsində köçürdüyünüz və ya yerini dəyişdirdiyiniz qovluğun nişanı üzərində siçan göstəricisini vuraraq fayl və ya qovluqların orda əmələ gəldiyindən əmin olmaq lazımdır. Indi isə yeni qovluğun yaradılma qaydasına baxaq. Yeni qovluğun yaradılması üçün aşağıdakı əməliyyatlar yerinə yetirilməlidir:

Əvvəlcə qovluğu yaratmaq istədiyiniz məntiqi disk və ya qovluq tapılır. Bələdçi proqramının pəncərəsinin sağ hissəsində bu qovluq və ya diskin içindəkilər əks olunur.

Siçan göstəricisinin sağ düyməsini pəncərənin sağ hissəsində adlar və nişanlardan boş olan sahədə vurmaq lazımdır. Açılan kontekst menyusundan Yeni (New, Создать) əmrini seçmək lazımdır. Açılan alt menyudan Qovluq (Folder, Папка) əmri seçilir.

Bu zaman yeni qovluq nişanı pəncərədə əks olunacaq seçilmiş mətnlə Yeni qovluq (New Folder, Новая папка) yazısı görünəcək. Klaviaturadan qovluq üçün uyğun adı daxil edərək Daxil et (Enter) düyməsini basmaq lazımdır. Qovluq artıq yaradılmışdır.