Fiqurlar əlavə olunarkən, yaxud fiqurlarla işlənərkən yuxarıda gördüyünüz Rəsmçəkmə alətləri (Drawing Tools) ekrana çıxır (Şəkil 2.34).

Şəkil 2.34. Rəsmçəkmə alətlərinin pəncərəsi

Burdan istifadə edərək fiqurları redaktə etmək, fiqurun konturlarını rəngləmək, fiqurun içərisini rəngləmək, fiqurun ölçülərini dəyişmək, fiqurun daxilindəki yazının istiqamətini dəyişmək, yazıya effektlər vermək, fiquru irəli gətirmək, geri aparmaq və s. mümkündür. Bu alətlər Word Art ilə işlənərkən də ekrana çıxır. Az sonra Word Art-ın nə olduğunu öyrənəcəyik.

Yuxarı və Aşağı sərlövhə (Header & Footer)

Səhifənin yuxarı və aşağı tərəflərinə bütün səhifələrdə təkrarlanan yazı yazmaq və səhifələri avtomatik nömrələmək üçündür. Bu düymələr olmadan da sərlövhə yaratmaq olar. Bunun üçün səhifənin yuxarı, yaxud aşağı tərəfinə iki dəfə klikləmək lazımdır. Header & Footer əlavə edildikdə və ya onunla işlənildikdə aşağıdakı Aşağı və Yuxarı sərlövhə Alətləri (Header & Footer Tools) ekrana çıxır (Şəkil 2.35).

Şəkil 2.35. Yuxarı və Aşağı (Header & Footer Tools) sərlövhə

Bu Tab vərəqindən istifadə edilərək sərlövhələrə tarix, şəkil və s. əlavə etmək olar. Səhifə nömrəsinin formatının təyin edilməsi və ilk səhifənin ixtiyari ədəddən başlanaraq nömrələnməsini təmin etmək olar (Şəkil 2.36).

Şəkil 2.36. Yuxarı və Aşağı (Header & Footer Tools) sərlövhənin funksiyaları

Həmçinin, ilk səhifəyə fərqli sərlövhə yazmaq olar (Different First Page). Tək və cüt səhifələrə də fərqli sərlövhələr yazmaq mümkündür (Different Odd & Even pages).

Mətn (Text)