Şəkil 2.1. Şin topologiyasının görünüşü

Şin topologiyası - mərkəzi element qismində passiv koaksial kabel iştrak edir və kompüterlər bu kabelə qoşulur (Şəkil 2.1). Onun sonlarında isə terminator qoşulmalıdır. Ötürülən informasiya kabel vasitəsilə yayılır və bu, kabelə qoşulmuş bütün kompüterlər üçün əlçatandır. Şin topologiyalı lokal şəbəkələr ən sadə struktura malikdir. Bu topologiyada bütün kompüterlər paralel olaraq şinə qoşulur. Şin kompüterləri bir-birinə bağlayan kabel sistemidir. İnformasiya paketlər şəklində şinlə hər iki tərəfə ötürülür.

İnformasiya göndərmək istəyən kompüter (şəbəkə adapteri) şinin boş olub-olmamasını (yəni şinlə digər kompüterlərin informasiya göndərib-göndərməməsini) yoxlayır.

Şin topologiyasının üstünlükləri:

1. İşçi stansiyalarını bir-birindən asılı olmayacaq tərzdə qoşmaq olar, yəni yeni kompüterin qoşulması zamanı informasiyanın ötürülməsini dayandırmağa ehtiyac yoxdur;
2. Belə topologiyalı şəbəkələrin qurulması ucuz başa gəlir, çünki yeni kompüterlərin qoşulması zamanı yeni xətlərin çəkilməsinə ehtiyac yoxdur;
3. Şəbəkə yüksək etibarlılığa malikdir, çünki şəbəkənin iş qabiliyyəti ayrı-ayrı kompüterlərin iş qabiliyyətindən asılı deyil.

Şin topologiyasının çatışmazlıqları:

1. Verilənlərin ötürülməsi sürətinin aşağı olması baş verir, çünki bütün informasiya bir kanal (şin) vasitəsilə ötürülür;
2. Şəbəkənin sürəti qoşulmuş kompüterlərin sayından asılıdır, şəbəkəyə qoşulmuş kompüterlərin sayı nə qədər çox olarsa, informasiyanın bir kompüterdən digər kompüterə ötürülməsi də bir o qədər aşağı sürətlə baş verər;
3. Təhlükəsizliyi aşağıdır, çünki hər bir kompüterdəki informasiya istənilən digər kompüterdən əlçatan ola bilər.

Əgər şin boşdursa, kompüter paketləri şinlə ötürür. Paket aşağıdakı hissələrdən ibarətdir:
• İnformasiyanın ünvanlandığı kompüterin ünvanı;
• İnformasiyanı göndərən kompüterin ünvanı;
• Göndərilən informasiya;
• Xidməti sahələr.

Hər bir kompüter şinlə ötürülən paketlərin ünvan hissəsinə baxır və ona ünvanlanmış paketləri özündə qeyd edir. Əgər iki kompüter eyni zamanda paketlərini şinə ötürərsə, bu zaman şində toqquşma olur. Toqquşmaya səbəb olan kompüterlər qısa bir müddət ərzində informasiya göndərmək hüququnu itirir.

Şin topologiyalı lokal şəbəkələrin əsas üstünlükləri aşağıdakılardır:
• Hər hansı bir kompüterin sıradan çıxması şəbəkənin işinə təsir etmir;
• Şəbəkəyə yeni kompüterlərin daxil edilməsi asandır;
• Şəbəkə kartları (adapterləri) ucuzdur.

Şin topologiyalı lokal şəbəkələrdə şinin (kabel sisteminin) etibarlılığı yüksək olmalıdır.