TƏLİM NƏTİCƏSİ 1: SİSTEM PROQRAMLARINI TANIYIR
1.1. Baza sistem proqramlarını təsvir edir

Təlim Nəticəsinin təsviri:

Baza sistem proqramları

Baza sistem proqramları - kompüterin resurslarını, mərkəzi prosessor, yaddaş və girişçıxış qurğularını idarə etmək üçündür. Onlar bütün istifadəçilər üçün nəzərdə tutulmuş proqramlardır. Sistem proqram təminatı (SPT) kompüterdə informasiyanın emalı prosesinin təşkili ilə yanaşı, eyni zamanda tətbiqi proqramlar üçün normal mühiti təmin edir. SPT kompüterin aparat vasitələri ilə sıx əlaqədə olduğundan bəzən onu kompüterin bir hissəsi də hesab edirlər. Kompüter proqramları- konkret məsələnin (mətnin redaktəsi, mühasibat uçotu və ya verilənlərin idarə edilməsi) həllini təmin edən kompüter təlimatları yığımıdır, həmçinin, kompüterin ardıcıl yerinə yetirəcəyi təlimatlar və yaxud əmrlər toplusudur.

Hər bir proqram tərtib edilərkən müəyyən alqoritmdən istifadə edilir. Proqram hər bir alqoritmi maşının başa düşəcəyi formada ifadə edir, maşının girişinə verilən informasiyaları çıxış informasiyalarına çevirən və xüsusi şəkildə tərtib olunmuş sonlu sayda ardıcıl əmrlərdən ibarət alqoritmdir.

Kompüter proqramları əsasən, 3 sinfə bölünür:
1. Sistem proqramları;
2. Tətbiqi proqramlar;
3. İnstrumental proqramlar (Alqoritmikdirlər).

Sistem proqramları kompüteri idarə etmək üçündür. Sistem proqramlarına aşağıdakılar daxildir (Qrafik 1.1):

1. Əməliyyat sistemləri;
2. Örtük proqramları;
3. Arxiv proqramları;
4. Antivirus proqramları;
5. Drayverlər (xarici qurğuları birləşdirən);
6. Utilitlər.
Qrafik 1.1. Sistem proqramlarının tərkibi