Şəkil 1.10. Sarınmış cütlük kabel
Şəkil 1.11. Koaksial kabel
Şəkil 1.12. Fiber-optik kabel

Sarınmış cütlük kabel [twisted-pair cable] - telefon sistemlərinin əksəriyyətində istifadə olunan bu kabel çox ucuzdur (Şəkil 1.10). Bu kabel bir-birinə sarınmış iki ayrı izolyasiya olunmuş naqildən ibarətdir. Naqillərdən biri siqnalı daşıyır, digəri isə yerlə əlaqələndirilir. Yerlə əlaqələndirilmiş (torpaqlanmış) naqil radio-maneələrini “udur” və bununla digər naqillə ötürülən siqnalı qoruyur.

Koaksial kabel [coaxial cable] - əsasən, televiziya sənayesində istifadə olunan bu növ kabellər kompüter şəbəkələrində də geniş yayılıb (Şəkil 1.11). Koaksial kabel iki naqildən - silindrik formalı ekran və onun içərisində izolə edilmiş mərkəzi teldən ibarət olur. Koaksial kabeldən keçən siqnallar qonşu keçiricilər, digər elektrik qurğularının yaratdığı maneələr isə koaksial kabeldən keçən siqnallara təsir etmir. Göstərilən üstünlüklərinə baxmayaraq, bu kabellər sarınmış cütlük kabellərinə nisbətən bahadır.

Fiber-optik kabel [fiber-optic cable] - fiber-optik kabel (optik lif kabeli) nazik və elastik şüşə borucuqlardan hazırlanır (Şəkil 1.12). Bu kabellərin ənənəvi metal rabitə xətlərindən bir sıra üstünlükləri vardır. Buraxılış zolağının eni çox böyük olduğundan o daha çox verilənləri daşıya bilir; o, metal naqillərə nisbətən daha yüngüldür və maneələrə daha az həssasdır. Fiber-optik kabellərin əsas çatışmazlığı onların kövrək və baha olmasıdır.

Fiber-optik şəbəkə - informasiyanın çox uzun məsafalərə son dərəcə yüksək sürətlə ötürülməsini təmin edir. Bu tip rabitə sayəsində saniyədə terabitlərlə informasiya ötürmək mümkündür. Fiber-optik rabitədən, əsəsən, müxtəlif səviyyəli (qitələrarası magistral xətlərdən başlayaraq sadə kompüter şəbəkələrinədək) telekommunikasiya şəbəkələrinin yaradılması üçün istifadə olunur.

Şəbəkənin əsas parametrlərinin təyini üçün idarəetmə panelindən - Şəbəkə və İnternet (Network and Internet (Сеть и Интернет)) istifadə etmək olur. Burada qlobal İnternet şəbəkəsi və lokal şəbəkəyə girişi idarə etmək və onlara qoşulma parametrlərini dəyişdirmək olur, həmçinin, siz İnternet və ya lokal şəbəkəyə buradan qoşula bilərsiz.