Etibarlılıq

Şəbəkənin etibarlılığı şəbəkədə istifadə edilən bütün komponentlərin etibarlılığı ilə təyin edilir. Bu səbəbdən də aparat komponentlərinin etibarlılığını artırmaq üçün əvvəlcədən ehtiyat qurğular nəzərdə tutulur. Odur ki, sıradan çıxan hər bir şəbəkə elementinin yenisi ilə əvəz edilməsi mümkün olur. İstifadəçinin şəbəkə ilə təmasda olduğu müddət ərzində informasiyanın qorunması və onun təhriflərdən mühafizə edilməsinin təmin edilməsi də ən vacib məsələlərdən biridir. Ümumi qaydaya görə şəbəkədə informasiya bir neçə nüsxədən ibarət olmaqla yadda saxlanılır. Yadda saxlanılan nüsxələrinin hamısının eyni olması diqqət mərkəzində olmalıdır. Şəbəkələrin funksiyalarından biri də informasiyaların müəyyən hissələrə bölünərək ötürülməsinin təşkil edlilməsidir. İnformasiyanı ötürmək üçün bölündüyü hissələr əksər hallarda paket adlandırılır. Şəbəkənin etibarlılığı qiymətləndirilərkən əslində paketlərlə ötürülən verilənlərin hansı səviyyədə təhrif olunmadan və etibarlı çatdırılması nəzərdə tutulur. Şəbəkələrdə informasiya mübadiləsinin etibarlılığı müxtəlif amillər və göstəricilərdən asılıdır. Şəbəkələrdə informasiyanın qorunması və informasiya mübadiləsinin etibarlılığının yüksəldilməsi məqsədi ilə əksər hallarda elmi-texniki tərəqqinin mövcud səviyyəsinin verdiyi imkanlarla bilavasitə bağlı olan xüsusi proqramlar və texniki vasitələrdən istifadə edilir.

İdarəçilik

Özəl idarəçiliklə (müəssisəyə rəhbərlik edilməsi ilə) şəbəkənin idarə olunmasını qarışdırmaq olmaz. Kompüter şəbəkəsinin yaradılması və onun idarə edilməsinin məqsədi əslində şəbəkəyə daxil olunan kompüterlərin hər birinin işinə nəzarət funksiyasını həyata keçirmək deyil, həmin kompüterlərin ümumi məqsədinin təmin edilməsi üçün birləşdirilməsi, şəbəkə istifadəçiləri üçün zəruri olan müxtəlif informasiyaların toplanması məqsədilə zəruri olan funksiyaların yerinə yetirilməsi və şəbəkənin idarə edilməsi prinsiplərinə əməl edilməsi və ona qulluğun təmin edilməsindən ibarətdir. Qısa şəkildə belə qeyd etmək olar ki, şəbəkənin idarəetmə sistemi şəbəkə elementlərinin səmərəli və normal işləməsinə imkan yaradır. Şəbəkənin idaəetmə sistemi şəbəkədə istifadə edilən elmentlər vasitəsilə istənilən tədbirin həyata keçirilməsinə imkanlar yaratmalıdır. Şəbəkənin yuxarı səviyyədə idarə olunması ilə səbəkə administratoru məşğul olur.

Müəssisə rəhbərinə öz şirkəti və yaxud təsərrüfatını idarə etməsinə də imkanlar yaradılmalıdır. Qeyd etmək lazımdır ki, istifadəçilərin şəbəkənin idarə olunmasına rəhbərlik etmək hüququ yoxdur. Şəbəkələrin idarə olunması spesifik xüsusiyyətlərlə xarakterizə edilir. Bunların içərisində daha vacib olanı iş prosesində müxtəlif problemlərin meydana çıxarılmasıdır. Belə problemlərin operativ həlli və onların aradan qaldırılması imkanları avtomatlaşdırılmış idarəetmə prosesinin təşkilində nəzərə alınmalıdır.

Sistemin genişləndirilməsi və miqyaslılığı

İxtiyari kompüter şəbəkəsi genişlənmə imkanlarına malik olan bir sistemdir. Belə ki, kompüter şəbəkəsinin genişləndirilməsi dedikdə, şəbəkənin strukturuna yeni elementlərin əlavə edilməsi imkanının təşkili, şəbəkənin fiziki genişləndirilməsi, istifadəçilərin kompüterlərinə xidmətlərin təşkili və s. nəzərdə tutulur. Bu növ dəyişikliklər özəl şirkətlərdə rəhbərlik tərəfindən həyata keçirilir və bu zaman dəyişikliyə sərf olunan əmək və maliyyə məsrəfləri nəzərə alınır.

Kompüter şəbəkələrinin mühüm xarakteristikalarından biri də onun miqyaslılığıdır. Yəni kompüter şəbəkəsi kimi bir sistemin öz funksiyasını yerinə yetirməsinə yeni kompüter texnologiyasının tətbiqi ilə əlaqədar müxtəlif növ qurğuların sistemə əlavə edilməsi onun səmərəliliyinə ziyan verməməlidir.