Şəkil 2.5. Word 2010 sənədinin Save və Save as pəncərəsi

Sənədi ilk dəfə yadda saxlayırıqsa, o zaman Save əmrini icra etdikdə Save as pəncərəsi açılacaq. Pəncərənin sol tərəfində sənədi saxlayacağımız disk, yaxud qovluğu seçirik (1). Dərhal sağ tərəfdə seçdiyimiz diskin daxilindəki qovluqlar və Word faylları görünür (2). Sənədimizi saxlayacağımız yeri seçdikdən sonra File name bölməsinə sənədin adını daxil edirik. Save as type bölməsindən isə faylın tipini seçirik (3). Fayl adlandırılarkən hərf, rəqəm və simvollardan istifadə etmək olar. Bu simvollardan faylın adında istifadə etmək olmaz: \ / : * ? “ < > |

Faylın tipini seçərkən Word 2010 çoxsaylı seçimlər təklif edir. Belə ki, biz Word 2010-da hazırladığımız sənədi müxtəlif tiplərdə saxlaya bilərik: PDF formatı, HTML formatı (sadə Web-səhifə) və word 97-2003 formatı (2003 və əvvəlki versiyalarda word-ün ad genişlənməsi .docx deyil, .doc olub. Əgər word 2010 da yazdığımız sənədin 2003 və əvvəlki versiyalarında problemsiz açılmasını istəyiriksə, onda sənədimizi bu tipdə saxlamalıyıq) (4). Bu pəncərənin Tools bölməsindən istifadə edilərək bəzi parametrləri tənzimləmək olar. Məsələn: Faylın açılması, yaxud redaktəsinə parol qoymaq olar.

Sonda pəncərənin sağ aşağı küncündəki Save düyməsi basılır və sənəd yaddaşa yazılır. Sənəd yaddaşa yazıldıqdan sonra Save əmri icra olunduqda artıq bu pəncərə açılmayacaq və sənəddə etdiyimiz bütün dəyişikliklər yadda saxladığımız sənədin üzərinə əlavə olunacaq.

a) Mövcud sənədlərin açılması - Open əmri

Open əmri (Şəkil 2.6) icra olunduqda eyni adlı dialoq pəncərəsi açılır. Pəncərənin sol tərəfində save as pəncərəsində olduğu kimi disk sürücüləri və ana qovluqların adları əks olunur. Bunlardan hər hansı biri seçildikdə daxilindəki qovluq və fayllar görünür. Açmaq istədiyimiz faylı seçib pəncərənin sağ aşağı küncündəki Open düyməsini basırıq, yaxud da faylın üzərində siçanın sol düyməsini iki dəfə sıxırıq.

Hər hansı Word faylı bu əmr olmadan da açmaq olar. Faylı tapırıq və siçanın sol düyməsinin üzərində iki dəfə sıxırıq.