2. Proqram və ya informasiyanın disket və ya fləş-yaddaşdan kompüterə köçürülməsi zamanı;
3. Mürəkkəb sənədlərin daxilində makrosların icrasına icazə verilərkən. Tanımadığımız makrosların icrasına icazə vermək olmaz.

Bəs kompüterin virusa yoluxmasını necə müəyyən etmək olar?
Kompüterə ziyanverici proqramların daxil olmasını bildirən aşağıdakı əlamətləri vardır:
• Ekrana nəzərdə tutulmamış məlumatlar və görüntülərin çıxması;
• Nəzərdə tutulmamış səs siqnallarının verilməsi;
• CD/DVD disksürəninin öz-özünə açılması və bağlanması;
• Kompüterdə hər hansı proqramın "özbaşına" başladılması;
• Kompüterin tez-tez sıradan çıxması və "ilişməsi";
• Proqramlar başladılarkən kompüterin yavaş işləməsi;
• Fayl və qovluqların yoxa çıxması, yaxud dəyişdirilməsi;
• Sərt diskə tez-tez müraciət;
• Brauzerin açılıb-bağlanması, yaxud özünü gözlənilməz aparması (məsələn, proqram pəncərəsini qapatmağın mümkün olmaması).
5.3. Windowsun disqə xidmət proqramlarından müvafiq qaydada istifadə edir

Windowsun disqə xidmət proqramlarından istifadə

Sistem proqram təminatının mühüm hissəsini xidmәti proqramlar, yaxud utilitlər təşkil edir. Onlar kompüterə xidmət göstərilməsi, qurğular və proqramların yoxlanması və köklənməsi və texniki əməliyyatların yerinə yetirilməsi üçün nəzərdə tutulub. Bu proqramlar, adətən, istifadəçi tərəfindən idarə olunur.

Xidməti proqramların funksiyaları əməliyyat sisteminin imkanları ilə sıx bağlıdır, ona görə də xidməti proqramların bir çoxu onun tərkibinə daxildir. Ancaq müstəqil xidməti proqramlar da vardır.

Əməliyyat sistemi də daxil olunmaqla kompüterdə işləyən bütün proqramlar, eləcə də onların yerinə yetirilməsindən sonra alınan verilənlər sərt diskdə saxlanılır. Buna görə də sərt disk xüsusi diqqətə layiqdir. Sərt diskə vaxtlı-vaxtında qulluq göstərilməsi kompüterin ümumi məhsuldarlığına müsbət təsir edir, ona diqqət yetirilməməsi isə kompüterin sürətini aşağı salır.

Diskdə verilənlərin saxlandığı sahənin bir hissəsinə sektor, yaxud kәsim deyilir. Diskin üst və alt üzləri vardır, onların hər birində dairəvi cığır və sektorlar vardır. Hər bir cığır formatlama zamanı müəyyən ölçülü (adətən, 512 bayt) sektorlara bölünür.

Disklə əməliyyat zamanı oxuma/yazma başcıqları verilmiş cığırın üzəri ilə hərəkət edə və göstərilmiş sektor və ya sektorlar qrupunun bütün cığırlarını oxuya, yaxud yaza bilər. Beləliklə, sektor diskdә müәyyәn hәcmi olan әn kiçik yaddaş blokudur (Şəkil 5.1).