GİRİŞ

Hörmətli oxucu!

Sürətlə inkişaf edən müstəqil dünyada informasiya texnologiyalarının inkişafı bir zərurətə çevrilmişdir. Xüsusilə, təhsil sistemində yeni forma və metodların istifadə edilməsi zəruridir. Hazırda hər bir şagird və tələbə sadə kompüter biliyindən daha irəli gedərək yeni texnologiyalardan düzgün istifadə etmək və ətraf aləmdə gedən dəyişikliklər və cəmiyyətdəki sosial proseslərə öz münasibətini ifadə etməyi bacarmalıdır.

Kompüter texnologiyası böyük sürətlə inkişaf edərək elmi-texniki və iqtisadi tərəqqi və ictimai-siyasi münasibətlərin inkişafetdirici qüvvəsinə çevrilmişdir. Bu da iqtisadiyyatda istehsal texnologiyasının kökündən dəyişdirilməsi, əmək məhsuldarlığının artması və insanların əmək şəraitinin yaxşılaşdırılmasına səbəb olur. Kompüter texnologiyası, həmçinin, qlobal informasiya mühitinin yaradılması, informasiyanın əmtəəyə çevrilməsi, informasiya və bilik bazarının yaradılması və inkişafı, təhsil sisteminin təkmilləşdirilməsi, beynəlxalq, milli və regional səviyyədə informasiya mübadiləsi sistemlərinin imkanlarının genişləndirilməsi hesabına cəmiyyətin peşə və ümumi mədəniyyət səviyyəsinin artmasında aparıcı rol oynayır. Hazırki modul 5 təlim nəticəsindən ibarətdir:

Birinci təlim nəticəsi aparat resurslarının elementləri və onlardan istifadə qaydalarını özündə birləşdirir.

İkinci təlim nəticəsi isə proqram resurslarının kompüterə yüklənməsini ətraflı şəkildə əks etdirir.

Üçüncü təlim özündə cihazlarda olan nasazlıqları aradan qaldıraraq parametrləri müvafiq qaydada tənzimləmə və xarici yaddaş qurğularının formatlanmasını ətraflı şəkildə əks etdirir.

Dördüncü təlim nəticəsində informasiya resurslarını yaddaşda saxlamaqla yanaşı onların təhlükəsiz saxlanılma yollarını izah edir və məlumatları müxtəlif məlumat bazalarında saxlanılmasının ətraflı şəkildə əks etdirir.

Beşinci təlim nəticəsi isə kompüterin resurslarına texniki xidməti göstərməklə yanaşı xidmət proqamlarından istifadə qaydalarını özündə birləşdirir.

Hər bir təlim nəticəsi üzrə qiymətləndirmə meyarlarının məzmunu açıqlanmış, verilən məzmunun möhkəmləndirilməsi üçün “Sərbəst iş üçün tapşırıqlar” və təhsilalanın məzmunu hansı səviyyədə qavradığını qiymətləndirmək üçün “Qiymətləndirmə (nəzəri, praktiki, bacarıqların və modulun)” bölməsi verilmişdir. Bu modulu öyrəndikdən sonra siz kompüter resurslarından rahat şəkildə istifadə edə biləcəksiniz.

Əziz təhsilalanlar! Unutmayın ki, gələcək işinizin yüksək səviyyədə qurulmasının açarı sizə verilən materialların həm nəzəri, həm də praktik mənimsənilməsindən çox asılıdır.

Bu modulun ilk peşə-ixtisas təhsili müəssisələrində dərs vəsaiti kimi istifadə edilməsi məqsədəuyğun və əhəmiyyətli hesab edilir.